悲秋
良辰去何速，秋草绿已萎。北风动地起，吹我单裳衣。贾用既不售，曷久绁尘羁。游鱼亦有渊，栖鸟亦有枝。我母不我恃，游子寒无依。食口日嗷嗷，冻馁气惨悽。三岁乳下孙，日莫向母啼。其母怒嗔喝，告母腹中饥。哀声刺我耳，使我心酸悲。人生如朝露，岁月能几时。亲柩不能返，骨肉危天涯。回身叫孙抱，泪下不可支。
主题：思乡
情感：愁绪、愤怒、想家